CELEX: 52020PC0728
Language: el
Date: 2020-11-17
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στις Κάτω Χώρες να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.11.2020
            COM(2020) 728 final
            2020/0323(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στις Κάτω Χώρες να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας  
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 30 Ιουλίου 2020, οι Κάτω Χώρες ζήτησαν την άδεια να εφαρμόσουν μέτρο παρέκκλισης από τα άρθρα 168 και 168α της οδηγίας 2006/112/ΕΚ, με σκοπό την εξαίρεση από το δικαίωμα έκπτωσης του ΦΠΑ που επιβάλλεται σε αγαθά και υπηρεσίες των οποίων το ποσοστό χρησιμοποίησης από τον υποκείμενο στον φόρο για ιδιωτικούς σκοπούς του ή για τις ανάγκες του προσωπικού του ή γενικά για μη επιχειρηματικούς σκοπούς ή μη οικονομικές δραστηριότητες είναι υψηλότερο του 90 %. 
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη με επιστολή της 10ης Σεπτεμβρίου 2020 σχετικά με το αίτημα που υπέβαλαν οι Κάτω Χώρες. Η Επιτροπή γνωστοποίησε στις Κάτω Χώρες με επιστολή της 11ης Σεπτεμβρίου 2020 ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στο άρθρο 168 της οδηγίας 2006/112/EΚ προβλέπεται ότι ο υποκείμενος στον φόρο έχει το δικαίωμα να εκπίπτει τον ΦΠΑ που επιβάλλεται σε αγορές που πραγματοποιούνται και υπηρεσίες που λαμβάνονται για τις ανάγκες των φορολογούμενων πράξεών του. Στο άρθρο 168α παράγραφος 1 της οδηγίας 2006/112/ΕΚ προβλέπεται ότι ο ΦΠΑ που βαρύνει τις δαπάνες που συνδέονται με ακίνητο το οποίο αποτελεί μέρος της περιουσίας της επιχείρησης υποκειμένου στον φόρο και το οποίο χρησιμοποιείται από αυτόν ταυτόχρονα και για επιχειρηματικούς και για μη επιχειρηματικούς σκοπούς μπορεί να εκπίπτει μόνον κατ’ αναλογία του ποσοστού της χρησιμοποίησης του ακινήτου για τους σκοπούς των δραστηριοτήτων της επιχείρησής του. Δυνάμει του άρθρου 168α παράγραφος 2 της οδηγίας 2006/112/ΕΚ, τα κράτη μέλη δύνανται επίσης να εφαρμόζουν αυτόν τον κανόνα για τις δαπάνες που συνδέονται με άλλα αγαθά τα οποία αποτελούν μέρος των περιουσιακών στοιχείων της επιχείρησης όπως αυτά ορίζουν. 
            
            
               Το μέτρο που εφαρμόζουν οι Κάτω Χώρες παρεκκλίνει από τις εν λόγω αρχές και εξαιρεί πλήρως από το δικαίωμα έκπτωσης τον ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους από υποκείμενο στον φόρο για ιδιωτική χρήση ή για μη επιχειρηματικούς σκοπούς, συμπεριλαμβανομένων των μη οικονομικών δραστηριοτήτων, είναι υψηλότερο του 90%. 
            
            
               Το ποσοστό του 90 % καθορίζεται βάσει της εφαρμογής του εν λόγω ποσοστού στις Κάτω Χώρες για τους σκοπούς της φορολογίας εταιρειών και εισοδήματος. Χρήση για μη επιχειρηματικούς σκοπούς σε ποσοστό μεγαλύτερο του 90 % σημαίνει ότι οι επενδύσεις χρησιμοποιούνται σχεδόν εξ ολοκλήρου από τον έμπορο για δική του ιδιωτική χρήση ή για ιδιωτικούς σκοπούς των υπαλλήλων του ή, γενικά, για μη επιχειρηματικούς σκοπούς ή για μη οικονομικές δραστηριότητες και, ως εκ τούτου, οι επενδύσεις αυτές δεν θεωρούνται επιχειρηματικές επενδύσεις.
            
            
               Στο αίτημά τους, οι Κάτω Χώρες υποστηρίζουν ότι, με βάση το γεγονός ότι όλοι όσοι πραγματοποιούν τακτικά παραδόσεις αγαθών ή παροχές υπηρεσιών έναντι αμοιβής είναι υποκείμενοι στον φόρο, οι ολλανδικές φορολογικές αρχές έρχονται αντιμέτωπες, στην τρέχουσα (ψηφιακή) οικονομία, με πολλούς ιδιώτες ή επιχειρήσεις μερικής απασχόλησης ή πολύ μικρές επιχειρήσεις με πολύ μικρό κύκλο εργασιών. Αυτοί επιτρέπεται να εκπίπτουν τον ΦΠΑ επί των εισροών/εξόδων τους. Ως παραδείγματα μπορούν να αναφερθούν οι ιδιοκτήτες ηλιακών συλλεκτών, οι συμμετέχοντες στη συνεργατική οικονομία που εκμισθώνουν τα αυτοκίνητα ή τα σπίτια τους, οι ανεξάρτητοι επαγγελματίες χωρίς προσωπικό κ.λπ. Η λεπτή γραμμή μεταξύ των επαγγελματικών και των ιδιωτικών δραστηριοτήτων τους προκαλεί στην πράξη αρκετές συζητήσεις σχετικά με το επίπεδο του δικαιώματός τους έκπτωσης του ΦΠΑ επί των εισροών, δικαίωμα που συχνά είναι πολύ περιορισμένο για τα πρόσωπα αυτά. 
            
            
               Οι Κάτω Χώρες ενημέρωσαν την Επιτροπή ότι η διαχείριση του δικαιώματος έκπτωσης του φόρου εισροών για τους εν λόγω υποκείμενους στον φόρο, με συνεχείς δηλώσεις και διορθώσεις ΦΠΑ, οδηγεί σε δυσανάλογες επιβαρύνσεις, τόσο για τους ενδιαφερόμενους υποκείμενους στον φόρο όσο και για τις φορολογικές διοικήσεις. 
            
            
               Η κατάσταση αυτή οδηγεί, επιπλέον, σε αδικαιολόγητο ταμειακό πλεονέκτημα έναντι των υποκείμενων στον φόρο που χρησιμοποιούν τα εν λόγω αγαθά και υπηρεσίες εξ ολοκλήρου για επιχειρηματικούς σκοπούς. Οι υποκείμενοι στον φόρο που χρησιμοποιούν τα εν λόγω αγαθά και υπηρεσίες μόνο οριακά για επιχειρηματικούς σκοπούς εξακολουθούν να έχουν δικαίωμα έκπτωσης 100 %. Επιπλέον, η νομοθεσία για τον ΦΠΑ χαρακτηρίζεται από υψηλό βαθμό πολυπλοκότητας για τις πολύ μικρές επιχειρήσεις οι οποίες δεν έχουν την οικονομική δυνατότητα νομικής στήριξης, γεγονός που συνεπάγεται μεγάλο κίνδυνο σφαλμάτων και φοροδιαφυγής και, ως εκ τούτου, περιπλέκει την τήρηση των διατάξεων. Το τελευταίο αυτό σημείο τεκμηριώνεται από το παράδειγμα των ιδιοκτητών ηλιακών συλλεκτών οι οποίοι καθίστανται υποκείμενοι στον φόρο για την ενέργεια που παράγουν και προμηθεύουν στο δίκτυο ηλεκτρικής ενέργειας, γεγονός που τους επιτρέπει να εκπίπτουν το σύνολο του ΦΠΑ επί των συλλεκτών που αγοράζουν και μάλιστα να προσθέτουν δαπάνες όπως η τιμή αγοράς των οικοδομήσιμων οικοπέδων και κατοικιών που προορίζονται για την εγκατάσταση των ηλιακών συλλεκτών. Δεδομένου ότι οι κλειστοί χώροι στάθμευσης οχημάτων και οι κατοικίες προορίζονται κυρίως για ιδιωτική χρήση, η κατάσταση αυτή οδηγεί σε περίπλοκες συζητήσεις σχετικά με το δικαίωμα έκπτωσης του ΦΠΑ επί των εισροών και τον τρόπο ορθής εφαρμογής του. 
            
            
               Κατά συνέπεια, το εν λόγω ειδικό μέτρο διευκολύνει το έργο τόσο των φορολογικών διοικήσεων όσο και των επιχειρήσεων, καθώς δεν χρειάζεται παρακολούθηση της μετέπειτα χρήσης των αγαθών και των υπηρεσιών επί των οποίων εφαρμόστηκε η εξαίρεση από το δικαίωμα έκπτωσης κατά το χρόνο απόκτησής τους, ιδίως όσον αφορά την πιθανή φορολόγηση της ιδιωτικής χρήσης σύμφωνα με το άρθρο 16 ή 26 της οδηγίας 2006/112/ΕΚ. Ως εκ τούτου, είναι σκόπιμο να επιτραπεί το μέτρο παρέκκλισης.
            
            
               Το μέτρο αναμένεται να έχει περιορισμένες επιπτώσεις στα συνολικά φορολογικά έσοδα. Η αρχική έκπτωση για τη μη επιχειρηματική χρήση αποτελεί επί του παρόντος αντικείμενο διόρθωσης βάσει των άρθρων 16 και 26 της οδηγίας 2006/112/ΕΚ. Το μέτρο αναμένεται ότι δεν θα έχει επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               Ωστόσο, οποιαδήποτε μέτρα παρέκκλισης θα πρέπει να περιορίζονται χρονικά, ώστε να εκτιμάται κατά πόσον εξακολουθούν να ισχύουν οι συνθήκες και οι επιπτώσεις, στις οποίες βασίζεται η παρέκκλιση. Ως εκ τούτου, προτείνεται να εγκριθεί η παρέκκλιση μέχρι το τέλος του 2023 και, σε περίπτωση που προβλέπεται νέα παράταση μετά το 2023, να ζητηθεί από τις Κάτω Χώρες να συνυποβάλουν με το αίτημα παράτασης, το αργότερο έως τις 31 Μαρτίου 2023, έκθεση που να περιλαμβάνει επανεξέταση της εφαρμοζόμενης κατανομής μεταξύ επιχειρηματικής και μη επιχειρηματικής χρήσης, στην οποία βασίζεται η εξαίρεση από το δικαίωμα έκπτωσης. 
            
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά τον περιορισμό του δικαιώματος έκπτωσης έχουν χορηγηθεί και σε άλλα κράτη μέλη (Αυστρία
                  2
               , Γερμανία
                  3
               ). 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης του ΦΠΑ
                     4
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νoμική βάση
            
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας. 
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή τη φορολογική απλούστευση και την παρεμπόδιση ορισμένων τύπων φοροδιαφυγής ή φοροοαποφυγής. Το μέτρο παρέκκλισης θα απέτρεπε το ενδεχόμενο ο ΦΠΑ επί των επενδύσεων, οι οποίες χρησιμοποιούνται μόνο οριακά για επιχειρηματικούς σκοπούς, να εκπίπτει κατ’ αρχάς εξ ολοκλήρου, σαν να χρησιμοποιούνταν οι εν λόγω επενδύσεις εξ ολοκλήρου για επιχειρηματικούς σκοπούς, και στη συνέχεια να διορθώνεται ώστε να αντικατοπτρίζει την πραγματική οριακή επιχειρηματική χρήση, γεγονός που συνεπάγεται συνεχείς διοικητικές απαιτήσεις και απαιτήσεις παροχής στοιχείων. Χάρη στο μέτρο αυτό, η ιδιωτική χρήση δεν χρειάζεται πλέον να αναθεωρείται και να προσαρμόζεται σε ετήσια βάση και η φορολογική διοίκηση δεν χρειάζεται να παρακολουθεί τις μεταβολές στην αναλογία ιδιωτικής/επαγγελματικής χρήσης κατά τη διάρκεια της περιόδου αναθεώρησης. 
            
            
               
               
                   •
                        Επιλογή της νομικής πράξης
               
               
                  Προτεινόμενη νομική πράξη: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               
                  Η παρούσα πρόταση βασίζεται σε αίτημα των Κάτω Χωρών και αφορά μόνο το εν λόγω κράτος μέλος.  
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση των επιπτώσεων
            
            
               
                  Η πρόταση αποσκοπεί στην καταπολέμηση ορισμένων τύπων φοροδιαφυγής ή φοροοαποφυγής και στην απλούστευση της διαδικασίας επιβολής του ΦΠΑ. Συνεπώς, έχει δυνητικά θετικό αποτέλεσμα για τις επιχειρήσεις και τις διοικήσεις. Η συγκεκριμένη λύση χαρακτηρίστηκε από τις Κάτω Χώρες κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
         
         
            
               
                  Η πρόταση δεν θα έχει αρνητικές επιπτώσεις στον προϋπολογισμό της ΕΕ. 
               
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος· η ισχύς της παρέκκλισης λήγει αυτόματα στις 31 Δεκεμβρίου 2023.
               
               
                  Σε περίπτωση που οι Κάτω Χώρες εξετάσουν το ενδεχόμενο νέας παράτασης του μέτρου παρέκκλισης πέραν του 2023, θα πρέπει μαζί με το αίτημα παράτασης να υποβάλουν στην Επιτροπή, το αργότερο έως τις 31 Μαρτίου 2023, έκθεση η οποία να περιλαμβάνει επανεξέταση του μέγιστου ποσοστού.
               
               
                   
               
            
            
               2020/0323 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στις Κάτω Χώρες να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας  
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  5
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Τα άρθρα 168 και 168α της οδηγίας 2006/112/ΕΚ διέπουν το δικαίωμα των υποκειμένων στον φόρο προς έκπτωση του φόρου προστιθέμενης αξίας (ΦΠΑ) που επιβάλλεται σε αγαθά που τους παραδίδονται και υπηρεσίες που τους παρέχονται για τις ανάγκες των φορολογητέων πράξεών τους.  
            
            
               (2)Με επιστολή που πρωτοκολλήθηκε στην Επιτροπή στις 30 Ιουλίου 2020, οι Κάτω Χώρες ζήτησαν την άδεια να εισαγάγουν ειδικό μέτρο παρέκκλισης από τα άρθρα 168 και 168α της οδηγίας 2006/112/ΕΚ, με σκοπό την πλήρη εξαίρεση από το δικαίωμα έκπτωσης του ΦΠΑ που επιβάλλεται σε αγαθά και υπηρεσίες των οποίων το ποσοστό χρησιμοποίησης από τον υποκείμενο στον φόρο για ιδιωτικούς σκοπούς του ή για τις ανάγκες του προσωπικού του ή γενικά για μη επιχειρηματικούς σκοπούς ή μη οικονομικές δραστηριότητες είναι υψηλότερο του 90 %. 
            
            
               (3)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη με επιστολή της 10ης Σεπτεμβρίου 2020 σχετικά με το αίτημα που υπέβαλαν οι Κάτω Χώρες. Με επιστολή της 11ης Σεπτεμβρίου 2020, η Επιτροπή γνωστοποίησε στις Κάτω Χώρες ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Σκοπός του ειδικού μέτρου είναι η απλούστευση της διαδικασίας επιβολής και είσπραξης του ΦΠΑ και η πρόληψη ορισμένων τύπων φοροδιαφυγής ή φοροαποφυγής. Το ποσό του οφειλόμενου φόρου στο επίπεδο της τελικής κατανάλωσης επηρεάζεται σε αμελητέο μόνο βαθμό.
            
            
               (5)Σύμφωνα με τις πληροφορίες που διαβίβασαν οι Κάτω Χώρες, τα νομικά και πραγματικά περιστατικά που δικαιολογούν την εφαρμογή του ειδικού μέτρου ισχύουν. Ως εκ τούτου, είναι σκόπιμο να επιτραπεί στις Κάτω Χώρες να εισαγάγουν το ειδικό μέτρο, ωστόσο για περιορισμένο χρονικό διάστημα έως τις 31 Δεκεμβρίου 2023, ώστε να καταστεί δυνατή η επανεξέταση της αναγκαιότητας και της αποτελεσματικότητας του ειδικού μέτρου και του ποσοστού κατανομής μεταξύ επιχειρηματικής και μη επιχειρηματικής χρήσης στο οποίο βασίζεται.
            
            
               (6)Στην περίπτωση που οι Κάτω Χώρες κρίνουν αναγκαία την παράταση της άδειας πέραν του 2023, θα πρέπει να υποβάλουν αίτημα στην Επιτροπή έως τις 31 Μαρτίου 2023, συνοδευόμενο από έκθεση σχετικά με την εφαρμογή του μέτρου παρέκκλισης, η οποία θα περιλαμβάνει επανεξέταση του ποσοστού κατανομής που εφαρμόστηκε.
            
         
         
            
               (7)Η παρέκκλιση θα έχει αμελητέα μόνο επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον φόρο προστιθέμενης αξίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση των άρθρων 168 και 168α της οδηγίας 2006/112/ΕΚ, επιτρέπεται στις Κάτω Χώρες να εξαιρούν από το δικαίωμα έκπτωσης του φόρου προστιθέμενης αξίας (ΦΠΑ) τον ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους για τις ιδιωτικές ανάγκες του υποκείμενου σε φόρο ή του προσωπικού του, ή γενικά για μη επιχειρηματικούς σκοπούς ή μη οικονομικές δραστηριότητες, είναι υψηλότερο του 90%.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2021 έως τις 31 Δεκεμβρίου 2023.
            
            
               Τυχόν αίτημα για την έγκριση παράτασης του μέτρου παρέκκλισης που εγκρίνεται με την παρούσα απόφαση υποβάλλεται στην Επιτροπή έως την 31η Μαρτίου 2023.
            
            
               Κάθε τέτοιο αίτημα συνοδεύεται από έκθεση για την εφαρμογή του μέτρου παρέκκλισης, η οποία περιλαμβάνει επανεξέταση του ποσοστού κατανομής που εφαρμόστηκε επί του δικαιώματος έκπτωσης του ΦΠΑ βάσει της παρούσας απόφασης.
            
            
               Άρθρο 3
            
            
               Η παρούσα απόφαση απευθύνεται στο Βασίλειο των Κάτω Χωρών.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση (ΕΕ) 2018/1487 του Συμβουλίου, της 2ας Οκτωβρίου 2018, για την τροποποίηση της εκτελεστικής απόφασης 2009/1013/ΕΕ, με την οποία επιτρέπεται στη Δημοκρατία της Αυστρίας να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 251 της 5.10.2018, σ. 33–34.
               
               
                  
                     (3)
                  
                        Εκτελεστική απόφαση (ΕΕ) 2018/2060 του Συμβουλίου, της 20ής Δεκεμβρίου 2018, για την τροποποίηση της απόφασης 2009/791/ΕΚ, με την οποία επιτρέπεται στη Γερμανία να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 282 της 12.11.2018, σ. 8–12.
               
               
                  
                     (4)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014 (ΕΕ C 153 της 21. 5. 2014, σ. 3) 
               
               
                  
                     (5)
                  
                        ΕΕ L 347 της 11.12.2006, σ. 1.